На основу члана 68. и 70. Закона о енергетској ефикасности и рационалној употреби енергије („Сл. гласник РС“, број 40/2021) и члана 60. Статута општине Ивањица (“ Сл. гласник општине Ивањица", бр. 1/19), Општинско веће општине Ивањица, на седници одржаној дана 13.7.2021. године, донело је

**О Д Л У К У**

**о финансијској подршци унапређењу енергетске ефикасности стамбених зграда, породичних кућа и станова на територији општине Ивањица**

**Члан**

Овом одлуком уређује се поступак бесповратног суфинансирања активности енергетске санације стамбених зграда, породичних кућа и станова које општина Ивањица може суфинансирати у складу са расположивим средствима у буџету, као и начин спровођења и критеријуми за учешће у јавним позивима за суфинансирање ових активности.

**Члан**

Енергетска ефикасност и рационална употреба енергије у складу са законом представља јавни интерес.

У циљу остваривања јавног интереса општина Ивањица, Одлуком о буџету за сваку буџетску годину опредељује средства за бесповратно суфинансирање активности енергетске санације стамбених зграда, породичних кућа и станова у складу са овом одлуком.

Учешће општине Ивањица у суфинансирању активности из става 2. овог члана може износити максимално 50%.

**Члан**

**Директни корисници** средстава за реализацију мера енергетске санације су привредни субјекти.

Привредни субјекти су дужни да корисницима испоруче материјале и опрему одговарајућег квалитета и изврше услуге у складу са одредбама уговора и у договореним роковима.

**Крајњи корисници** бесповратних средстава су домаћинства и стамбене заједнице.

**Члан 4.**

У складу са расположивим средствима обезбеђеним у буџету општине Ивањица могу се финансирати следеће активности енергетске санације стамбених зграда, породичних кућа и станова:

1. замена спољних прозора и врата и других транспарентних елемената термичког омотача;
2. постављање термичке изолације зидова, крова, таваница изнад отворених пролаза, зидова, подова на тлу и осталих делова термичког омотача према негрејаном простору;
3. уградњa топлотних пумпи (грејач простора или комбиновани грејач),
4. уградњa електронски регулисаних циркулационих пумпи,
5. опремање извора топлоте (радијатора) са термостатским вентилима и осталом неопходном арматуром,
6. опремање система грејања са уређајима за регулацију и мерење предате количине топлоте објекту (калориметри, делитељи топлоте, баланс вентили),
7. заменa постојећих и уградњом нових ефикасних уређаја за климатизацију,
8. заменa постојећих или уградњом нових система за вентилацију са рекуперацијом топлоте,
9. заменa постојећег котла ефикаснијим котлом,
10. друге мере у складу са јавним позивима за избор привредних субјеката и грађана.

За меру енергетске ефикасности замена постојећег котла ефикаснијим котлом искључиво се прихвата уградња новог извора топлоте који као гориво користи:

1. дрвну биомасу (пелет, брикет, сечка, пиролизу дрвета);
2. природан гас;
3. течни нафтни гас.

Јавним позивом у текућој години биће дефинисане које активности енергетске санације стамбених зграда, породичних кућа и станова ће се финансирати у тој години а све у складу са усвојеним Правилником о суфинансирању мера енергетске санације стамбених зграда, породичних кућа и станова ( у даљем тексту: Правилник).

**Члан 5.**

Решење о образовању Комисије за реализацију мера енергетске санације ( у даљем тексту: Комисија) доноси Општинско веће општине Ивањица којим ће се утврдити: број чланова Комисије, основни подаци о члановима Комисије (име и презиме, назив радног места), основни задаци и друга питања од значаја за рад Комисије.

Чланови Комисије за свој рад имају право на накнаду.

**Члан 6.**

Пројекат суфинансирања спроводи се на основу јавних позива.

Одлуку о спровођењу јавних позива доноси Општинско веће општине Ивањица.

Јавни позив за избор директних корисника и доделу бесповратних средстава грађанима и стамбеним заједницама спроводи Комисија.

**Члан 7.**

Рокови за реализацију поступака:

* рок за пријаву на јавни позив за директне кориснике средстава је најмање 15 дана,
* евалуација пријава на јавни позив директних корисника средстава и доношење прелиминарне ранг листе не може бити дужe од 15 дана,
* рок за пријаву крајњих корисника на јавни позив је 30 дана,
* евалуација пријава крајњих корисника и доношење прелиминарне ранг листe крајњих корисника не може бити дужe од 15 дана,
* доношење коначне ранг листе директних / крајњих корисника не може бити дуже од 15 дана од дана подношења последњег приговора.

**Члан 8.**

Рангирање и избор пројеката крајњих корисника који ће бити суфинасирани у складу са одредбама ове Одлуке и јавног позива врши се применом општих и посебних критеријума који ће бити ближе дефинисана Правилником о суфинансирању мера енергетске санације стамбених зграда, породичних кућа и станова (у даљем тексту Правилник)

Средства за суфинансирање пројеката биће додељена пројектима који испуњавају услове прописане овом Одлуком, Правилником и јавним позивима, а до висине укупно одобрених средстава у буџету општине Ивањица и Министарства рударства и енергетике.

**Члан 9.**

Поступак доделе средстава из буџета Општине Ивањица за суфинансирање мера енергетске санације стамбених зграда, породичних кућа и станова обухвата:

- расписивање јавног позива за привредне субјекте,

-прикупљање и комплетирање пријава на јавни позив,

-контролу формалне исправности и комплетности пријава,

-испуњености услова и оцењивање привредних субјеката ради утврђивања листе директних корисника и доношење акта о избору директних корисника, као и:

- расписивање јавног позива за грађане/стамбене зајенице,

- прикупљање и комплетирање пријава,

- контролу формалне исправности и комплетности пријава,

- оцењивање ради утврђивања листе крајњих корисника на основу критеријума из јавног позива,

- доношење акта о избору крајњих корисника,

- реализацију и извештавање.

**Члан 10.**

Општинско веће општине Ивањица доноси Решење о избору директних корисника и Решење о додели бесповратних средстава крајњим корисницима у спровођењу мера енергетске санације.

Општина Ивањица ће закључити Споразум о техничкој сарадњи у спровођењу мера енергетске санације са директним корисницима који буду изабрани.

Након потписивања споразума о техничкој сарадњи са директним корисницима Општина Ивањица расписује јавни позив за појединачне пројекте грађана.

На основу правноснажног решења о додели бесповратних средстава крајњих корисника Председник општине закључује уговор о спровођењу мера енергетске санације.

**Члан 11**.

Контролу извршења уговорених обавеза извршиће надлежни органи који су задужени за урбанизам односно заштиту животне средине, у сарадњи са Комисијом.

**Члан 12.**

Правилником који ће Општинско веће општине Ивањица доносити за сваку текућу годину биће ближе дефинисане конкретне мере и активности унапређења енергетске ефикасности стамбених зграда, породичних кућа и станова које ће се суфинансирати у свакој текућој години, поступак јавног оглашавања, критеријуми, транспарентност поступка, праћење реализације мера и извештавање.

**Члан 13.**

Даном ступања на снагу ове Одлуке престаје да важи Одлука о финансијској подршци унапређењу енергетске ефикасности стамбених зграда, породичних кућа и станова на територији општине Ивањица („Сл. лист општина Ивањица“, брoj 6/2021).

**Члан 14.**

Ова одлука ступа на снагу даном доношења и иста ће се објавити у „Сл. лист општине Ивањица“.

**ОПШТИНСКО ВЕЋЕ ОПШТИНЕ ИВАЊИЦА, број: 020-12/2021-01**

**ПРЕДСЕДНИК**

**\_\_\_\_\_\_\_\_\_\_\_\_\_\_\_\_\_\_\_\_\_\_**

**Момчило Митровић**

**О б р а з л о ж е њ е**

Чланом 68. Закона о енергетској ефикасности и рационалној употреби енергије („Сл. гласник РС“, број 40/2021) прописано је да предмет финансирања ефикасног коришћења енергије је примена мера ефикасног коришћења енергије, као и послова у области ефикасног коришћења енергије који се финансирају или суфинансирају у складу са овим законом. Послови из става 1. овог члана између осталог јесу послови који се односе на реализацију активности, а нарочито на примену мера у циљу ефикасног коришћења енергије у секторима производње, преноса, дистрибуције и потрошње енергије, као и остале активности које за циљ имају ефикасније коришћење енергије**.**

Чланом 70. истог закона одређено је да надлежни орган аутономне покрајине или јединице локалне самоуправе својим актом може утврдити посебне финансијске и друге подстицаје, оснивање буџетских фондова као и коришћење средстава из постојећих сопствених фондова за реализацију пројеката и других активности за ефикасно коришћење енергије на својој територији, у складу са законом и прописима који регулишу рад ових органа.

Чланом 60. Статута општине Ивањица (“ Сл. лист општине Ивањица", бр. 1/19) одређена је надлежност Општинског већа општине Ивањица да врши и друге послове,у складу са законом.

Имајући у виду да је Општина Ивањица на јавном позиву Министарства рударства и енергетике за доделу средстава за финансирање Програма енергетске санације стамбених зграда, породичних кућа и станова који спроводе јединице локалне самоуправе, ЈП 2/21, добила средства за реализацију мера енергетске санације и да је потписан Уговор о суфинансирању програма енергетске санације стамбених зграда, породичних кућа и станова који спроводи општина Ивањица 01 бр. 404-124/2021 којим је дефинисана обавеза израде и усвајање Правилника о суфинансирању мера енергетске санације стамбених зграда, породичних кућа и станова то је у циљу усклађивања правних аката било потребно донети одлуку као у предлогу.

**НАЧЕЛНИК**

**ОПШТИНСКЕ УПРАВЕ**

\_\_\_\_\_\_\_\_\_\_\_\_\_\_\_\_\_\_\_\_\_\_

Бојана Главинић